SKUFFET: Per-Mathias Høgmo hadde håpet å føre Norge til det første sluttspillet på 16 år - men mislyktes i de to playoffkampene mot Ungarn. Her er han fotografert på flyplassen i Budapest mandag. Foto: Bjorn S. Delebekk , VG

Høgmos triste tall - på nivå med Stadheim og Røste Fossen

BUDAPEST/OSLO (VG) De tørre tallene er smertelige for landslagssjef Per-Mathias Høgmo (55) etter 25 kamper ved roret.

16. november 2015

Artikkelen er over fire år gammel

Sammenlignet med de andre landslagssjefene i moderne tid er det bare Ingvar Stadheim som har lavere snittpoeng – og bare Stadheim og Tor Røste Fossen som har dårligere poengfangst i sine første 14 kvalik-kamper.

Når det gjelder antall scorede mål pr. kamp er Høgmo helt på bunnen – når vi sammenligner med de 25 første kampene til de andre.

Likevel får han full støtte fra Yngve Hallén og resten av fotballtoppene om å jobbe videre mot neste kvalifisering, som er VM i 2018.

LES OGSÅ: Her er det åtte største nedturene

– Jeg er veldig glad for den støtten og tillitten jeg har i styret og i spillergruppen.

– Føler du at du har klart å utvikle Norge i denne EM-kvalifiseringen?

– Jeg tenker at det er en måned siden vi alle var veldig happy med ståa, med klubber og landslag. Jeg tenker at vi er veldig skuffet nå. De to kampene her i Ungarn var ikke gode nok. Men samtidig ser på spillerne som skal bringe norsk landslagsfotball videre, så er det mye spennende, sa Høgmo på flyplassen i Budapest i går.

– Har ikke lyktes

Snitt poeng pr. kamp i 25 kamper (alle type kamper) 1. Drillo 2: 2,04. 2. Semb: 2,00. 2. Hareide: 2,00. 4. Drillo 1: 1,76. 5. R. Fossen: 1,16. 6. Høgmo: 1,08. 7. Stadheim: 0,96.*) Snitt poeng pr. kvalik-kamp, første 14 kamper: 1. Drillo 1: 2,21. 2. Semb: 2,14. 3. Hareide: 1,71. 3. Drillo 2: 1,71. 5. Høgmo: 1,43. 6. R. Fossen: 1,07. 7. Stadheim: 0,90 **). Seiersprosent (første 25 kamper, alle type kamper): 1. Drillo 2: 64. 2. Semb: 56. 3. Hareide: 56. 4. Drillo 1: 48. 5. R. Fossen: 32. 6. Høgmo: 28. 7. Stadheim: 21 *). Snitt mål pr. kamp (første 25 kamper): 1. Drillo 1: 2,08. 2. Hareide: 1,80. 3. Semb: 1,76. 4. Stadheim: 1,33 *). 5. Drillo 2: 1,32. 6. R. Fossen: 1,08. 7. Høgmo: 0,84. *) 24 kamper. **) 9 kamper. Vis mer

TV2-ekspert Mini mener at 25 kamper over to år er et godt vurderingsgrunnlag og fastslår:

– Tallene viser at han ikke har lyktes. Det som er positivt og bra, er at fem av de syv seirene er kommet i kvalik-kamper, det vil si matcher som betyr noe.

– 3.-plass bak Italia og Kroatia i gruppen er helt greit, men Norge har vært under pari i de to playoff-kampene mot Ungarn. Høgmo lovte at de skulle levere her i Budapest, men leverte langt under det vi kan forvente, mener Mini.

– Har han bommet på taktikk og laguttak?

– I kampen på Ullevaal var det ikke så mye han kunne ha gjort annerledes. De treffer på sin sjanse og vi bommer på våre. Men i Budapest stiller han uten spiss og med Martin Ødegaard – og må legge etter 25 minutter. Det var selvfølgelig lurt å legge om, men det var noe viljeløst over Norge. Alle ønsket av hele sitt hjerte å få det til, men de drev ikke ballen fort nok fremover.

LES OGSÅ: Eggen mener Høgmo brøt viktig prinsipp

Etterlyser scoringer

Mini er klar på at mål-gjennomsnittet på 0,84 under Høgmo er for dårlig.

– Det er ikke bare fordi det er en dårligere generasjon av spisser enn tidligere. Men det handler også om hvordan laget spiller. For eksempel hvor mange vi sender i angrep. Alexander Tettey var faktisk vår toppscorer i kvalik-gruppen.

– Hva kan gjøres?

– For noen år siden hadde vi fokus på keepere, og nå har vi tre veldig gode målvakter. Nå bør vi se på angrepsspillere. Kanskje spiss-trener Sigurd Rushfeldt bør kjøre samlinger med 14-15-16-åringer og fortelle dem hva som kreves. Da kan det ta seg opp.

LES OGSÅ: Sjekk hvem Norge møter i neste kvalik

– Nå er det et VM-prosjekt

Per-Mathias Høgmo sier at han har «stor motivasjon» for å fortsette som landslagssjef i fotball og har som mål å komme til VM i 2018. På spørsmål om han tror det blir et krav om å komme til VM, svarer han i møte med norske media på flyplassen i Budapest:

– Målsettingen er å komme dit. Vi må finne oss i å bli evaluert. Slik er det å være trener på dette nivået.

– Tror du at du må komme til VM for å få fortsatt tillit i NFF?

– Vi visste før kvaliken at dette enten var et EM- eller VM-prosjekt. Nå er det et VM-prosjekt. Jeg vil trekke paralleller til Island, som har vært i samme situasjon. I forrige kvalik tapte de i playoff med en stamme som er to år eldre enn det som er vår kjernegruppe nå. Island er EM-klare. Nå vil vi utvikle laget videre mot VM-kvaliken, som starter mot Tyskland.

Publisert: 16.11.15 kl. 18:17

Les også

Mer om Herrelandslaget fotball